Pielikums

APSTIPRINĀTS

ar LU 03.02.2012.

rīkojumu Nr.1/38

*Ar grozījumiem, kas izdarīti līdz 26.02.2015.*

*Grozījumi: LU 26.02.2015. rīkojums Nr. 1/69*

**PRASĪBAS NOSLĒGUMA DARBU**

**(bakalaura, maģistra darbu, diplomdarbu un kvalifikācijas darbu)**

**IZSTRĀDĀŠANAI UN AIZSTĀVĒŠANAI LATVIJAS UNIVERSITĀTĒ**

**1. Vispārīgie noteikumi**

Šīs prasības izstrādātas saskaņā ar Nolikumu par noslēguma pārbaudījumiem LU (apstiprināts ar LU Senāta 27.12.2011. lēmumu Nr. 183) un reglamentē vienotas LU prasības noslēguma darbu saturam, noformēšanai un aizstāvēšanai. Nozares specifiskās prasības noslēguma darbiem reglamentē studiju programmu padome un fakultātes dome. Fakultāte drīkst noteikt prasības noslēguma darbiem tikai tajos jautājumos, kas nav paredzēti šajā dokumentā.

**2. Noslēguma darba temata izvēle un izstrādes posmi**

2.1. Students fakultātes noteiktajos termiņos iesniedz fakultātes dekāna pilnvarotajai personai akadēmiskās struktūrvienības (katedras, nodaļas) vadītājam vai studiju programmas direktoram adresētu iesniegumu (sk. 1. pielikumu) par darba temata izvēli, kas saskaņots ar potenciālo darba vadītāju. Darba vadītājs ar savu parakstu apliecina, ka piekrīt vadīt studenta darbu par izvēlēto tematu.

2.2. Noslēguma darbu tematus apstiprina akadēmiskās struktūrvienības (katedras vai nodaļas) vadītājs vai studiju programmas direktors – ne vēlāk kā:

2.2.1. 10 nedēļas pirms darba iesniegšanas termiņa bakalaura un profesionālo studiju programmās;

2.2.2. 20 nedēļas pirms darba iesniegšanas termiņa maģistra studiju programmās.

2.3. Ja darba tematu neapstiprina, akadēmiskās struktūrvienības vadītājs vai studiju programmas direktors sniedz studentam argumentētu atbildi, nosakot termiņu jauna temata iesniegšanai.

2.4. Studentu noslēguma darbu nosaukumus (latviešu un angļu valodā), darba vadītājus un recenzentus apstiprina ar fakultātes dekāna norādījumu ne vēlāk kā vienu nedēļu pirms darba aizstāvēšanas.

2.5. Noslēguma darba izstrādes posmu gaitu nosaka fakultāte.

**3. Noslēguma darba struktūra**

3.1. Noslēguma darbā norādītajā secībā ietver šādas daļas:

3.1.1. titullapa;

3.1.2. anotācija, atslēgvārdi;

3.1.3. satura rādītājs;

3.1.4. apzīmējumu saraksts;

3.1.5. ievads;

3.1.6. nodaļas ar apakšnodaļām;

3.1.7. rezultāti un diskusija;

3.1.8. secinājumi;

3.1.9. pateicības (pēc darba autora izvēles);

3.1.10. izmantotā literatūra un avoti;

3.1.11.pielikumi;

3.1.12. dokumentārā lapa.

3.2. Noslēguma darba un tā atsevišķu daļu apjomu nosaka fakultāte. 3.1.4. un 3.1.11. punktā minēto nodaļu, kā arī diskusijas nepieciešamību nosaka darba specifika.

**4. Noslēguma darba saturs**

4.1. Titullapu noformē atbilstoši paraugam (sk. 2. pielikumu).

4.2. Anotāciju sagatavo latviešu un angļu valodā. Pēc saskaņošanas ar studiju programmas direktoru var sagatavot arī papildu anotāciju kādā citā Eiropas Savienības oficiālajā valodā. Anotācijā izklāsta problēmas būtību, pētījuma mērķus, uzdevumus, raksturo iegūtos rezultātus. Anotācijas apjoms ir noteikts līdz 850 rakstu zīmēm, ieskaitot atstarpes.

4.3. Atslēgvārdi raksturo darba tematu, rezultātus un izmantotās metodes. Ieteicamais atslēgvārdu skaits ir no 4 līdz 8. To uzskaitījumu ievieto aiz darba anotācijas.

4.4. Satura rādītājā vispirms iekļauj apzīmējumu sarakstu, bet, ja tāda nav, – ievadu, visu nodaļu un apakšnodaļu virsrakstus to numerācijas secībā un norāda atbilstošās lappuses numuru. Lappuses numurē ar arābu cipariem. Satura rādītāja nobeigumā norāda izmantotās literatūras un avotu sarakstu. Pielikumus numurē atsevišķi ar arābu cipariem. Satura rādītāja noformēšanas paraugu sk. 3. pielikumā.

4.5. Ja darbā izmantoti vairāki saīsinājumi vai nosacītie apzīmējumi, tos noformē uz atsevišķas lapas.

4.6. Ievadā pamato temata izvēli un aktualitāti, kā arī apraksta:

4.6.1. pētāmās problēmas vai izvirzītās hipotēzes;

4.6.2. darba mērķi un uzdevumus;

4.6.3. izmantotās pētniecības metodes;

4.6.4. faktoloģiskā materiāla avotus;

4.6.5. darba struktūru.

Fakultāte var noteikt papildu prasības ievada saturam.

4.7. Noslēguma darba pamatdaļu veido nodaļas ar apakšnodaļām. Šajā daļā ietver problēmas analīzi un studenta veiktā pētījuma aprakstu. Katras nodaļas nobeigumā var formulēt secinājumus.

4.8. Rezultātu daļā parāda svarīgākos iegūtos rezultātus, salīdzina tos ar līdzīgiem pētījumiem, novērtē rezultātu atbilstību izvirzītajām problēmām vai hipotēzei.

4.9. Diskusijuvar veidot kā atsevišķu nodaļu. Ja diskusija ir izdalīta atsevišķi, tad rezultātu nodaļā sniedz tikai svarīgākos rezultātus, pievēršot uzmanību aktualitātei un likumsakarībām, bet pētījumu analīzi pārceļ uz diskusiju nodaļu.

4.10. Noslēguma secinājumos atšķirībā no secinājumiem katras nodaļas nobeigumā (ja autors tos formulējis) izsaka plašāku vispārinājumu, iesaka pētāmo problēmu risinājumu un norāda turpmākos pētījuma virzienus. Apjomīgākos pētījumos secinājumus ieteicams strukturēt.

4.11. Pateicību izsaka personām, kuras ir sniegušas organizatorisku vai finansiālu palīdzību materiālu vākšanā vai arī metodiskus ieteikumus un morālo atbalstu darba izstrādē.

4.12. Visos gadījumos, kad noslēguma darbā ir izmantoti citu autoru darbi vai idejas vai paša autora iepriekš izstrādāti darbi, nepieciešama atsauce uz šiem avotiem. Prasības bibliogrāfisko atsauču un izmantoto avotu noformēšanai nosaka fakultāte atbilstoši nozarē pieņemtajam informācijas avota apraksta standartam. Sarakstā nedrīkst norādīt avotus, uz kuriem nav atsauces darbā.

4.13. Ja darbam nepieciešams, dažādus palīgmateriālus var ievietot pielikumā. Tajā parasti iekļauj aprēķinu starprezultātus, ilustrācijas, anketu paraugus, kartes, aparātu un ierīču aprakstus u. c. Prasības pielikumu noformēšanai nosaka fakultāte.

4.14. Dokumentārajā lapā (sk. 4. pielikumu) ietver:

4.14.1. darba nosaukumu, fakultātes nosaukumu;

4.14.2. autora apliecinājumu, ka darbs veikts patstāvīgi, ka darbā izmantoti tikai tajā norādītie informācijas avoti un ka darba elektroniskā kopija atbilst izdrukai;

4.14.3. vadītāja atzinumu, vai darbs ir rekomendējams aizstāvēšanai;

4.14.4. atbildīgās personas atzīmi par darba saņemšanu;

4.14.5. recenzenta-/u datus (vārds, uzvārds, amats, zinātniskais grāds);

4.14.6. noslēguma pārbaudījuma komisijas sēdes datumu un protokola numuru.

**5. Noslēguma darba tehniskais noformējums**

5.1. Noslēguma darbus izstrādā pareizā, literārā latviešu valodā. Citu valodu lietošana pieļaujama:

5.1.1. ārvalstu studentiem;

5.1.2. valodu un kultūras studiju programmu studentiem;

5.1.3. citos normatīvajos aktos paredzētajos gadījumos.

5.2. Darbu noformē datorsalikumā uz A4 formāta lapām, kurām atbilstoši fakultātes prasībām apdrukāta viena vai abas lapas puses. Burtu lielums ir 12 punkti, ieteicamais fonts – *Times New Roman*, nodaļu virsrakstu burtu lielums – 14 punkti, rindstarpa – 1,5. Jāievēro atkāpes no lapas malām: 30 mm – no kreisās puses, 20 mm – no labās puses un 20 mm – no augšas un apakšas.

5.3. Jaunu rindkopu sāk ar 1 cm atkāpi. Katru nodaļu sāk jaunā lappusē. Lappuse nedrīkst beigties ar virsrakstu. Nodaļu virsrakstus raksta ar lielajiem burtiem, bet apakšnodaļu virsrakstus – ar mazajiem burtiem (izņemot pirmo burtu) treknrakstā (*bold).* Aiz virsraksta punktu neliek. Virsraksta attālums no iepriekšējā un turpmākā teksta ir divas rindstarpas. Lappuses numurē apakšā lapas vidū ar arābu cipariem, sākot ar lappusi, kas seko titullapai.

5.4. Katrai tabulai jābūt kārtas numuram un virsrakstam. Tabulas numurē katras nodaļas ietvaros slīprakstā augšējā labajā stūrī virs tabulas. Piemēram, *2.3. tabula* – pirmais skaitlis ir nodaļas numurs, bet otrais – tabulas kārtas numurs šajā nodaļā. Tabulas virsrakstu izvieto virs tabulas ar 11 punktu burtiem treknrakstā (*bold)*.

5.5. Jēdziens *attēls* (*att*.) ietver zīmējumus, fotogrāfijas, shēmas, diagrammas un citas darba ilustrācijas. Zem attēla raksta tā numuru slīprakstā, piemēram, *2.1. att.*,un nosaukumu ar 11 punktu burtiem treknrakstā (*bold)*. Attēla kārtas numuru veido nodaļas numurs un attēla kārtas numurs. Aiz tabulu un attēlu virsrakstiem punktu neliek (sk. 5. pielikumu).

**6. Noslēguma darba elektroniskās versijas sagatavošana**

6.1. Noslēguma darba elektronisko kopiju, kas ietver arī anotācijas latviešu un angļu valodā, students konvertē PDF (*Portable document format*) formātā un augšupielādē Latvijas Universitātes Informatīvajā sistēmā (LUIS), izmantojot LANET piešķirto paroli. Anotācijas iekopē vai ieraksta tām paredzētajos LUIS laukos.

6.2. Konvertēto kopiju saglabā ar nosaukumu, kuru veido studenta uzvārds, vārds un studenta apliecības numurs, piemēram: Berzins\_Janis\_**BJ93010.** Nosaukumu veido bez diakritiskajām zīmēm (garumzīmēm, mīkstinājuma zīmēm un šņāceņu apzīmējumiem).~~.~~

6.3. Noslēguma darbu augšuplādē un saglabā vienā datnē (failā), kuras lielums nepārsniedz 50 MB.

**7. Noslēguma darba iesniegšana**

7.1. Noslēguma darbu students sagatavo divos iesietos datorizdrukas eksemplāros un elektroniskas kopijas veidā. Vienu noslēguma darba eksemplāru iesien cietajos vākos. Otru eksemplāru iesien fakultātes noteiktā veidā. Teksts uz vāka jānoformē atbilstoši paraugam (sk.6. pielikumu).

7.2. Noslēguma darbu students iesniedz darba vadītājam, kurš dokumentārajā lapā norāda, vai darbs ir rekomendējams vai nav rekomendējams aizstāvēšanai, un apliecina to ar savu parakstu. Ja darba vadītājs nerekomendē darbu aizstāvēšanai, viņš sagatavo rakstisku atzinumu un iesniedz dekāna pilnvarotajai personai.

7.3. Ja darba vadītājs nerekomendē darbu aizstāvēšanai, students ir tiesīgs izvēlēties – pārstrādāt darbu vai iesniegt darbu aizstāvēšanai bez izmaiņām.

7.4. Darba vadītāja parakstītus noslēguma darba datorizdrukas eksemplārus students iesniedz fakultātes dekāna pilnvarotajai personai dekāna noteiktajā laikā, bet ne vēlāk kā nedēļu pirms darba aizstāvēšanas dienas. Pēc noteiktā termiņa darbi netiek pieņemti.

7.5. Pirms datorizdruku iesniegšanas students augšupielādē LUIS darba elektronisko kopiju saskaņā ar šo prasību 6. punktā noteiktajām prasībām. Līdz datorizdruku iesniegšanai studentam ir iespēja elektronisko kopiju augšupielādēt atkārtoti.

7.6. Students noslēguma darba dokumentārajā lapā ar savu parakstu apliecina elektroniskās kopijas atbilstību iesniegtajām izdrukām. Ja noslēguma darbs satur komercnoslēpumu (atbilstoši Komerclikuma 19. pantā noteiktajām komercnoslēpuma pazīmēm), students raksta iesniegumu fakultātes dekānam ar lūgumu darbu nepubliskot. Studenta iesniegumu vīzē darba vadītājs. Dekāna parakstītu iesniegumu students kopā ar darbu iesniedz dekāna pilnvarotajai personai.

7.7. Pieņemot noslēguma darbu, dekāna pilnvarotā persona:

7.7.1. veic šādas darbības LUIS:

7.7.1.1. pārbauda, vai darba elektroniskā kopija ir ievadīta LUIS saskaņā ar Prasību 6. punkta prasībām;

7.7.1.2. izdara atbilstošu atzīmi darbiem, kurus dekāns atļāvis nepubliskot;

7.7.1.3. reģistrē aizstāvēšanas datumu;

7.7.1.4. apstiprina darba elektronisko kopiju;

7.7.2. veic šādus ierakstus darba dokumentārajā lapā:

7.7.2.1. reģistrē darba iesniegšanas datumu;

7.7.2.2. ar savu parakstu apliecina noslēguma darba saņemšanu.

7.8. Darbu elektroniskās kopijas ir pieejamas to vadītājiem, recenzentiem un noslēguma pārbaudījuma komisijai.

7.9. Dekāna pilnvarotā persona nodod darbu izskatīšanai recenzentam(-iem) un nodrošina iespēju studentiem iepazīties ar sava darba recenziju ne vēlāk kā 24 stundas pirms darba aizstāvēšanas. Recenzentu skaitu nosaka fakultāte.

7.10. visiem noslēguma darbiem pirms aizstāvēšanas veic plaģiāta kontroli ar Vienotās datorizētās plaģiāta kontroles sistēmas palīdzību. Noslēguma darba aizstāvēšanas protokolā LUIS atļauts iekļaut tikai to darbu aizstāvēšanu, kam ir veikta plaģiāta kontrole. Šīs prasības izpildi kontrolē LUIS.

*(LU 26.02.2015. rīkojuma Nr. 1/69 redakcijā)*

**8. Noslēguma darbu vērtēšana**

8.1. Darba aizstāvēšana notiek noslēguma pārbaudījumu komisijas atklātā sēdē. Ja noslēguma darba vadītājs ir noslēguma komisijas priekšsēdētājs, tad laikā, kad tiek aizstāvēts šis noslēguma darbs, sēdes vadību pārņem komisijas priekšsēdētāja vietnieks vai cits komisijas loceklis. Aizstāvēšanas procedūru reglamentē fakultāte.

8.2. Noslēguma darbu vērtēšana notiek slēgtā noslēguma pārbaudījumu komisijas sēdē pēc visu sēdē paredzēto darbu noklausīšanās. Vērtējumu paziņo studentiem pēc sēdes beigām, nodrošinot vērtējuma konfidencialitāti.

8.3. Noslēguma darba vērtēšanā ņem vērā:

8.3.1. darba kvalitāti (tēmas aktualitāti, iepriekšējo pētījumu atziņu analīzi, inovāciju);

8.3.2. darba autora ziņojumu (prasmi zinātniski, koncentrēti un argumentēti iepazīstināt ar veikto pētījumu, formulēt secinājumus, norādīt turpmākos iespējamos pētījuma virzienus);

8.3.3. atbildes uz komisijas jautājumiem un prasmi diskutēt.

8.4. Noslēguma darbu vērtēšanai var noteikt papildkritērijus, kurus pēc atbilstošās programmu padomes priekšlikuma apstiprina fakultātes dome.

**9. Aizstāvēto noslēguma darbu uzglabāšana un arhivēšana**

9.1. Pēc darba aizstāvēšanas cietajos vākos iesieto eksemplāru uzglabā saskaņā ar LU lietu nomenklatūru un otru eksemplāru atdod studentam.

9.2. No sekmīgi aizstāvētajiem darbiem LU Bibliotēka veido Noslēguma darbu bibliogrāfisko datubāzi IS ALEPH sistēmā, nodrošinot bibliogrāfisko aprakstīšanu, klasificēšanu un elektroniskās saites pievienošanu aprakstam.

9.3. Noslēguma darbu bibliogrāfiskā datubāze ar anotācijām no LU portāla Bibliotēkas sadaļas pieejama ikvienam interneta lietotājam IS ALEPH sistēmā. Darbu pilnteksta versijas,izņemot tās, kuras fakultātes dekāns ir atļāvis nepubliskot, ir pieejamas, izmantojot LANET piešķirto lietotājvārdu un paroli.

**10. Pārejas noteikumi**

10.1. Minētās prasības stājas spēkā ar 06.02.2012.

10.2. Prasības nav attiecināmas uz neaizstāvētajiem noslēguma darbiem, kas iesniegti līdz 06.02.2012.

1. pielikums

Prasībām noslēguma darbu

izstrādāšanai un aizstāvēšanai LU

Sociālo zinātņu fakultātes

Politikas zinātnes nodaļas

vadītājam profesoram Jānim Lejiņam

Politikas zinātnes bakalaura studiju programmas

6. semestra studenta

Pētera Ciņa, stud. apl. Nr. 00010

iesniegums

Lūdzu apstiprināt bakalaura darba tematu „Sabiedrības līdzdalības iespējas publiskajā pārvaldē Latvijā”.

Darba vadītāja: profesore Dr. polit. Inta Kalniņa.

Rīgā, 02.02.2011. *(personiskais paraksts)*P.Cinis

Saskaņots: *(personiskais paraksts)* I.Kalniņa 02.02.2011.

Apstiprinu: nodaļas vadītājs *(personiskais paraksts)* J.Lejiņš 10.02.2011.

2. pielikums

Prasībām noslēguma darbu

izstrādāšanai un aizstāvēšanai LU

LATVIJAS UNIVERSITĀTE

SOCIĀLO ZINĀTŅU FAKULTĀTE

POLITIKAS ZINĀTNES NODAĻA

**SABIEDRĪBAS LĪDZDALĪBAS IESPĒJAS**

**PUBLISKAJĀ PĀRVALDĒ LATVIJĀ**

BAKALAURA DARBS

Autors: **Pēteris Cinis**

Studenta apliecības Nr.: 00010

Darba vadītājs: profesore Dr. polit. Inta Kalniņa

RĪGA 2012

3. pielikums

Prasībām noslēguma darbu

izstrādāšanai un aizstāvēšanai LU

SATURS

|  |  |
| --- | --- |
| Apzīmējumu saraksts …………..……...……………………………………….. | 1 |
| Ievads …………………………….…………………………………………….. | 2 |
| 1. Nodaļas nosaukums ………………………………………………………….. | 4 |
| 1.1. Apakšnodaļas nosaukums ...…………………………………………….. | 4 |
| 1.2. Apakšnodaļas nosaukums ...…………………………………………….. | 17 |
| 1.3. Apakšnodaļas nosaukums ...…………………………………………….. | 21 |
| 2. Nodaļas nosaukums ………………………………………………………….. | 30 |
| 2.1. Apakšnodaļas nosaukums ...…………………………………………….. | 30 |
| 2.2. Apakšnodaļas nosaukums ...…………………………………………….. | 40 |
| 3. Nodaļas nosaukums ………………………………………………………….. | 49 |
| 3.1. Apakšnodaļas nosaukums ...…………………………………………….. | 49 |
| 3.2. Apakšnodaļas nosaukums ...…………………………………………….. | 49 |
| Rezultāti ………………………….…………………………………………….. | 70 |
| Secinājumi ………………………..…………………………………………….. | 75 |
| Izmantotā literatūra un avoti ……......………………………………………….. | 78 |
| Pielikumi ……………………………………………………………………….. | 80 |
| 1. pielikums. Nosaukums ………...…………………………………………….. | 80 |
| 2. pielikums. Nosaukums ………...…………………………………………….. | 83 |

4. pielikums

Prasībām noslēguma darbu

izstrādāšanai un aizstāvēšanai LU

Bakalaura darbs „Sabiedrības līdzdalības iespējas publiskajā pārvaldē Latvijā” izstrādāts LU Sociālo zinātņu fakultātē.

Ar savu parakstu apliecinu, ka pētījums veikts patstāvīgi, izmantoti tikai tajā norādītie informācijas avoti un iesniegtā darba elektroniskā kopija atbilst izdrukai.

Autors: (*personiskais paraksts)* Pēteris Cinis

Rekomendēju/nerekomendēju darbu aizstāvēšanai

Vadītāja: profesore Dr. polit. Inta Kalniņa (*personiskais paraksts)* 20.06.2010.

Recenzents: docents Dr.polit. Jānis Bērziņš

Darbs iesniegts Politikas zinātnes nodaļā 20.06.2010.

Dekāna pilnvarotā persona: metodiķe Ineta Bērziņa (*personiskais paraksts)*

Darbs aizstāvēts bakalaura gala pārbaudījuma komisijas sēdē

30.06.2010. prot. Nr. 11.

Komisijas sekretāre: lektore Anda Kociņa (*personiskais paraksts)*

5. pielikums

Prasībām noslēguma darbu

izstrādāšanai un aizstāvēšanai LU

**Tabulas paraugs**

*3.1. tabula*

# Kalibrēšanas taisnes uzņemšanas dati kopējai dzelzs jonu fotometriskai noteikšanai virszemes ūdeņos ar 1,10-fenantrolīnu

|  |  |  |  |
| --- | --- | --- | --- |
| *Mērkolbas* *numurs* | *VFe(II), std,**ml* | *γFe(II),* *mg/l* | *A* |
| *1.* | *0* | *0* | *-* |
| *2.* | *1,0* | *0,10* | *0,058* |
| *3.* | *2,0* | *0,20* | *0,120* |
| *4.* | *4,0* | *0,40* | *0,236* |
| *5.* | *6,0* | *0,60* | *0,351* |
| *6.* | *8,0* | *0,80* | *0,468* |
| *7.* | *10,0* | *1,00* | *0,580* |

**Attēla paraugs**

*3.1. att.* **Kalibrēšanas taisne Fe(II) jonu fotometriskai noteikšanai ar 1,10-fenantrolīnu**

**(λ = 510 nm, b = 3 cm)**

6. pielikums

Prasībām noslēguma darbu

izstrādāšanai un aizstāvēšanai LU

LATVIJAS UNIVERSITĀTE

**BAKALAURA DARBS**

RĪGA 2012